**Informatīvais ziņojums**

**“Par jaunuzņēmumu ekosistēmas veicināšanas un attīstības pasākumiem”**

Ekonomikas ministrija (turpmāk – ministrija) ir sagatavojusi informatīvo ziņojumu “Par jaunuzņēmumu ekosistēmas veicināšanas un attīstības pasākumiem”, ar mērķi saņemt atļauju ministrijai izmantot valsts budžeta programmas 33.00.00 “Ekonomikas attīstības programma” (turpmāk – Budžeta programma) pieejamos līdzekļus, kas piešķirti saskaņā ar iepriekš Ministru kabineta pieņemto lēmumu (MK 08.09.2017. protokola Nr.44 1.§ 15.punkts un MK 12.09.2017. protokola Nr.45 53.§ 9.punkts), lai prioritārā pasākuma “Investīciju piesaistes un uzņēmējdarbības vides pilnveidošanas pasākumi” ietvaros piešķirtos līdzekļus izmantotu iepriekš noteiktā mērķa “Attīstīt Latvijas jaunuzņēmumu ekosistēmas starptautisko atpazīstamību” sasniegšanai, ciešāk iesaistot nevalstiskās organizācijas ministrijas paredzēto pasākumu īstenošanā.

Ministrija uzskata, ka plānotā finansējuma novirzīšana, atbalstot nevalstisko organizāciju aktivitātes, dos iespēju īstenot ar Ministru kabineta 2019. gada 7. maija rīkojumu Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” apstiprinātajā Valdības rīcības plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (turpmāk - Valdības rīcības plāns) paredzēto un, sadarbībā ar jaunuzņēmumus pārstāvošajām organizācijām, daudz efektīvāk veicinās Latvijas jaunuzņēmumu ekosistēmas attīstību.

Saskaņā ar Valdības rīcības plāna 44.1. pasākumu ministrijai ir jāveicina jaunuzņēmumu ekosistēmas attīstība un jāpilnveido esošie atbalsta instrumenti. Vienlaikus ir jāuzsver, ka likuma “Par valsts budžetu 2020.gadam” 28. panta pirmā daļa nosaka, ka ministrijas Budžeta programmā ieskaitītie līdzekļi tajā skaitā ir izmantojami jaunuzņēmumu ekosistēmas attīstībai. Šāds mērķis ir paredzēts arī likumprojekta “Par valsts budžetu 2021. gadam” (Nr:837/Lp13)[[1]](#footnote-1) 25. panta pirmajā daļā. Atbilstoši “Ekonomikas ministrijas darbības stratēģijai 2020.-2022.gadam”[[2]](#footnote-2) (apstiprināta ar ministrijas 2020. gada 11. jūnija rīkojumu Nr. 1-6.1/2020/99), viens no prioritārajiem darbības virzieniem ir **veicināt jaunuzņēmumu ekosistēmas attīstību un pilnveidot esošos atbalsta instrumentus, tajā skaitā uzdodot, sadarbībā ar jaunuzņēmumus pārstāvošajām organizācijām, pilnveidot jaunuzņēmumu atbalsta instrumentus un to ieviešanas mehānismus, un īstenot aktivitātes jaunuzņēmumu ekosistēmas attīstībai.**

Lai sekmētu jaunuzņēmumu izaugsmi un stiprinātu publiskā un nevalstiskā sektora sadarbību 2019. gada 3. oktobrī ministrija, biedrība “Latvijas Jaunuzņēmumu asociācija” (turpmāk – Startin), biedrība “Latvijas Privātā un Riska kapitāla asociācija” (turpmāk – LVCA) un biedrība “Latvijas Biznesa Eņģeļu Tīkls” (turpmāk – LatBAN) parakstīja **memorandu par sadarbības pastiprināšanu jaunuzņēmumu ekosistēmas attīstībā un sabiedrības izpratnes veicināšanu[[3]](#footnote-3)**. Memoranda ietvaros ministrija apņēmās pilnveidot normatīvo regulējumu un valsts atbalsta politiku, iesaistīties sabiedrības izpratnes veicināšanā par jaunuzņēmumu ekosistēmas attīstību un to lomu tautsaimniecībā, kā arī sniegt atbalstu biedrībām finansējuma iegūšanai, kas tām nepieciešams, lai varētu veikt memorandā paredzētos uzdevumus.

2019. gada 19. novembrī, saskaņā ar Ministru kabineta 2019. gada 5. novembra rīkojumu Nr. 538 “Par apropriācijas pārdali starp Ekonomikas ministrijas budžeta programmām un apakšprogrammām”[[4]](#footnote-4), tika noslēgti sadarbības līgumi ar iepriekšminētajam trīs jaunuzņēmumus pārstāvošajām organizācijām - Startin, LatBAN un LVCA, lai tās īstenotu jaunuzņēmumu ekosistēmas veicināšanas pasākumus līdz 2020. gada 15. decembrim. Pašreiz notiek sadarbības līgumos paredzēto atlikušo aktivitāšu īstenošana un uzraudzība. Sadarbības līgumu ietvaros biedrības ir īstenojušas tādas jaunuzņēmumu ekosistēmas veicināšanas aktivitātes, kā:

1. organizētas darba grupu tikšanās, pasākumi ar jaunuzņēmumu sistēmu dalībniekiem, lai apkopotu priekšlikumus jaunuzņēmumu ekosistēmas attīstībai, sniegtu ieteikumus par nepieciešamajām izmaiņām normatīvajos aktos, kas veicina regulējuma pilnveidi, kā arī esošo normatīvo aktu un valsts atbalsta programmu izvērtējumu un priekšlikumus uzlabojumiem. Sniegti ieteikumi par grozījumiem Komerclikumā un likumā “Par iedzīvotāju ienākuma nodokli”, ieteikumi kā uzlabot Latvijas jaunuzņēmumu ekosistēmu;

2. nodrošināta informācijas aprite starp jaunuzņēmumiem un informācijas sniegšana medijiem, veicinot nozares atpazīstamību un sabiedrības izpratni par jaunuzņēmumu lomu ekonomikas ilgtermiņa attīstībā;

3. organizēti pasākumi “Riga Venture Summit”, ceremonija “Gada investors” un pasākumi par investīcijām jaunuzņēmumos un nozares aktualitātēm uzaicinot ministrijas, Latvijas bankas, Latvijas investīciju un attīstības aģentūras, Attīstības finanšu institūcijas Altum un citu valsts sektora institūciju pārstāvjus;

4. apkopota dažāda statistika un sniegti dati par jaunuzņēmumiem un to darbību, tajā skaitā Latvijas finanšu tehnoloģiju uzņēmumiem 2020.gadā, par Latvijas privātā un riska kapitāla tirgu, un par COVID-19 ietekmi uz jaunuzņēmumiem;

5. nodrošinātas vairāk kā 50 individuālās konsultācijas agrīnās stadijas jaunuzņēmumiem, organizētas apmācības jaunuzņēmumiem intelektuālā īpašuma tiesībās un investoru apmācības;

6. sniegti ierosinājumi ministrijai Latvijas tēla papildināšanai ar uz nozari attiecināmiem saukļiem par jaunuzņēmumu ekosistēmas atbalsta mērķiem un to īstenošanu un priekšlikumi Techhub Riga iesākto projektu par koprades telpas attīstībai un izmantošanai;

7. nodrošināta organizāciju dalība vieslekcijās, projektos un pasākumos Latvijas augstskolās un starptautiskajās konferencēs, lai dalītos ar informāciju par jaunuzņēmumu darbību un to ekosistēmas attīstību.

Detalizētāk ar īstenotajām aktivitātēm un piešķirtā finansējuma izlietojumu var iepazīties 1.pielikumā.

Ņemot vērā ministrijas veiksmīgo sadarbību ar augstāk minētajām nevalstiskajām organizācijām, to kompetenci un nozīmīgu ieguldījumu januzņēmumu ekosistēmas daudzpusīgā attīstībā, ministrija uzskata par nepieciešamu izmantot iepriekš 2019.-2020. gadā īstenojamajam prioritārā pasākuma “Investīciju piesaistes un uzņēmējdarbības vides pilnveidošanas pasākumi” ietvaros noteiktā mērķa “Attīstīt Latvijas jaunuzņēmumu ekosistēmas starptautisko atpazīstamību” sasniegšanai paredzētā piešķirtā finansējuma pieejamos līdzekļus nevalstisko organizāciju rīkotajām aktivitātēm. To ir iespējams īstenot, jo daļa no ministrijas plānotajiem pasākumiem januzņēmumu ekosistēmas attīstībai jau iepriekš tika paredzēta ar minēto organizāciju iesaistīšanos to īstenošanā, kā arī ņemot vērā līdzšinējo organizāciju aktīvo darbību un sasniegtos rezultātus. Līdz ar to ministrija uzskata, ka izmantošanai pieejamos līdzekļus, plānoto pasākumu īstenošanai nepieciešamajā apjomā (**2.pielikums par nepieciešamo līdzekļu aprēķinu**), efektīvāk ir novirzīt tieši organizāciju plānoto pasākumu īstenošanai, nevis izsludinot iepirkumu atsevišķu aktivitāšu īstenošanai.

Ievērojot Eiropas Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu de minimis atbalstam (Eiropas Savienības Oficiālais Vēstnesis, 2013. gada 24. decembris, Nr. L352) un normatīvos aktus par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem, ir jāpiešķir nevalstiskajām organizācijām finansējums 27 000 euro apmērā turpmākai jaunuzņēmumu ekosistēmas veicināšanas pasākumu īstenošanai, tai skaitā:

1. finansējums ne vairāk kā 9 000 euro apmērā LVCA par riska kapitāla nozīmes skaidrošanas un uz tā darbībai nepieciešamo nosacījumu izveidi vērstiem pasākumiem, tai skaitā datu apkopošanai un salīdzinājuma veikšanai par riska kapitāla tirgu Baltijas valstīs;
2. finansējums ne vairāk kā 9 000 euro apmērā LatBAN par Latvijas investoru tīkla paplašināšanu un attīstīšanu, kā arī investoru zināšanu un aktivitātes veicināšanai dalībai dažādos LatBAN, citu organizāciju un institūciju rīkotajos projektos jaunuzņēmumu ekosistēmas attīstības jomā;
3. finansējums ne vairāk kā 9 000 euro apmērā Startin par Latvijas kā atvērtas un jaunuzņēmumu vidi atbalstošas ekonomikas pozicionēšanu starptautiski.

**Ekonomikas ministrs Jānis Vitenbergs**

Lāce, 67013256

Sanita.lace@em.gov.lv

1. <https://titania.saeima.lv/LIVS13/saeimalivs13.nsf/0/6BBD61D4DC0B6FF7C2258600004FC542?OpenDocument> [↑](#footnote-ref-1)
2. <https://www.em.gov.lv/lv/par-mums> - “Ekonomikas ministrijas darbības stratēģija 2020. - 2022. gadam  ([word](https://www.em.gov.lv/sites/em/files/em_strategija_2020_20221_3.docx))  [↑](#footnote-ref-2)
3. https://www.em.gov.lv/lv/jaunums/parakstits-saprasanas-memorands-jaunuznemumu-vides-konkuretspejas-paaugstinasanai [↑](#footnote-ref-3)
4. https://likumi.lv/ta/id/310503-par-apropriacijas-pardali-starp-ekonomikas-ministrijas-budzeta-programmam-un-apaksprogrammam [↑](#footnote-ref-4)